Nico Rosberg kiseb pole position fi tmiem ta' sessjonijiet ta' kwalifizzjoni li kienu mimlijin inċertezza u inċidenti b'riżultat tal-maltemp li ħakem iċ-ċirkwit. Fil-jiem ta' qabel il-kwalifiki it-temp kien stabbli, però l-affarijiet inbiddlu għalkollox hekk kif xita qawwija bdiet nieżla qabel xegħlu d-dwal il-ħodor. L-organizzaturi għażlu li jkunu kawti u jipposponu t-tluq għal tletin minuta, ħin li matulu s-Safety Car għamlet diversi dawriet fuq it-traċċat. Meta Q1 ngħatat il-bidu, ix-xita kienet għadha nieżla. Minkejja l-fatt li numru ta' sewwieqa avventuriżi ħarġu biex jippruvaw jiksbu ħin, is-sessjoni ma damitx wisq biex reġgħet twaqqfet minħabba t-temp. Meta s-sewwieqa tħallew joħorġu mill-ġdid is-sessjoni reġgħet ġiet interrotta għal xi ħin minħabba ħabta ta' Ericsson li tilef il-kontroll tal-vettura tiegħu fl-għaxar kurva. F'dan l-istadju t-temp tjieb mhux ħażin u l-ħinijiet bdew jitjiebu miegħu fejn xi sewwieqa saħansitra ħadu ċans bir-roti Intermedji. Din l-għażla probabbilment kienet ir-raġuni wara l-ħabta ta' Felipe Massa li spiċċa fil-barrieri u wassal għall-ħruġ mill-ġdid tal-bnadar il-ħomor. Minkejja li l-kundizzjonijiet tat-traċċat komplew jitjiebu mal-ħin Q1 reġgħet twaqqfet meta Haryanto kellu inċident simili għal dak ta' Ericsson. Q2 kienet ferm aktar kwieta hekk kif it-temp ippermetta lit-traċċat ikompli jinxef tant li wara xi minuti ħafna mis-sewwieqa bdew jabbandunaw anki r-roti Intermedji. Bħas-soltu l-ewwel żewġ pożizzjonijiet kienu kkontestati mill-Mercedes. Min-naħa l-oħra l-Ferrari ssorprendew b'mod negattiv hekk kif sforz finali ta' diversi sewwieqa mbotta lil Raikkonen barra mill-ewwel għaxra. F'Q3 Hamilton, Rosberg u Ricciardo bdew jikkompetu b'mod iebes għall-ewwel post. Dan tal-ewwel irnexxielu jaħtaf post fil-quċċata kmieni fis-sessjoni. Il-Brittaniku però kien kawt u pprova jtejjeb il-ħin b'dawra tal-aħħar li fiha rnexxielu jniżżel inaqqar 0.3 sekondi fl-ewwel settur. Madankollu, inċident tal-Alonso wassal għall-ħruġ tal-bnadar is-sofor li ġegħlu lil Hamilton jabbanduna d-dawra tiegħu. Dawn il-bnadar, però, laħqu ddaħħlu 'l ġewwa sakemm wasal Rosberg u l-Ġermaniż irnexxielu jaħtaf il-pole fl-aħħar sekondi.